KIRJALLINEN KYSYMYS E-3605/00 esittäjä(t): Sebastiano Musumeci (UEN) komissiolle. Viiniköynnösten uudelleenistuttaminen suojattuun alkuperäisnimitykseen tai suojattuun maantieteelliseen merkintään oikeutetuilla alueilla.



Virallinen lehti nro 163 E , 06/06/2001 s. 0175 - 0176



KIRJALLINEN KYSYMYS E-3605/00 esittäjä(t): Sebastiano Musumeci (UEN) komissiolle (22. marraskuuta 2000) Aihe: Viiniköynnösten uudelleenistuttaminen suojattuun alkuperäisnimitykseen tai suojattuun maantieteelliseen merkintään oikeutetuilla alueilla Jotkut italialaiset viininviljelijät kaivoivat viiniköynnöksensä ylös maasta ja lopettivat tilansa toiminnan kokonaan asetuksen 1442/88/ETY(1) mukaisesti. Tämän seurauksena he saivat asianmukaisia tukia, mutta samanaikaisesti yhteisölle aiheutui huomattavia säästöjä, kun tuetun tislauksen kysyntä väheni. Viinin yhteisestä markkinajärjestelystä annetun asetuksen 1493/1999/EY(2) ja sitä täydentävän asetuksen 1227/2000(EY)(3) tavoitteena on säilyttää viinin kysynnän ja tarjonnan välinen tasapaino ja varmistaa tuottajien mahdollisuus hyödyntää markkinoita alan kilpailukyvyn parantamiseksi pitkällä aikavälillä. Kansalaisten kiistaton oikeus omaisuuden omistamiseen ja yrityksen perustamiseen tunnustetaan Italian perustuslaissa ja myös muissa jäsenvaltioissa. Lisäksi viinialalla on huomattavan hyvä tuottopotentiaali sekä mahdollisuudet luoda työpaikkoja. Olisiko komission mielestä mahdollista muuttaa asetusta 1442/88/ETY, jotta voitaisiin myöntää oikeus uudelleenistuttamiseen samoilla maa-alueilla, joilla on erityisen hyvät edellytykset viininviljelyyn, kunhan viljelijä sitoutuu (kun vähintään kymmenen vuotta on kulunut tukien maksamisesta) istuttamaan uudelleen hyvin kaupaksi meneviä viinilajikkeita, jotka ovat olleet oikeutettuja kulloisenkin alueen suojattuun alkuperäisnimitykseen tai suojattuun maantieteelliseen merkintään? Lisäksi viljelijöille, jotka ovat aikoinaan jo saaneet julkista tukea, myönnettäisiin tavanomaista vähemmän tukea. (1) EYVL L 132, 28.5.1988, s. 3. (2) EYVL L 179, 14.7.1999, s. 1. (3) EYVL L 143, 16.6.2000, s. 1. Franz Fischlerin komission puolesta antama vastaus (10. tammikuuta 2001) Toukokuun 24 päivänä 1988 annettu neuvoston asetus (ETY) N:o 1442/88 kumottiin viinin yhteisestä markkinajärjestelystä 17 päivänä toukokuuta 1999 annetulla neuvoston asetuksella (EY) N:o 1493/1999. Tuensaajan sitoumus, eli uudelleenistutusoikeuden menettäminen, on kuitenkin edelleen voimassa. Uusi asetus on muuttanut olennaisesti viinin yhteistä markkinajärjestelyä sellaisten aloitteiden tukemiseksi, jotka on suunnattu mukauttamaan tuotantoa markkinoiden uusiin laatuvaatimuksiin. Uudella politiikalla pyritään lisäämään alan kilpailukykyä ja kuten mainittiin, varmistamaan tuottajien mahdollisuus hyödyntää markkinoita. Siksi neuvosto on hyväksynyt kolmenlaisia merkittäviä viinitiloihin liittyviä toimia. Ensimmäinen niistä on tukijärjestelmä viinitilojen rakenteiden ja tuotantosuunnan uudistamiseksi. Sen avulla voidaan korvata markkinoiden vaatimuksiin soveltumattomat viinitilat rakenteiltaan uudenaikaisilla tiloilla, joille on istutettu uudelleen kuluttajien arvostamia viinilajikkeita. Toisella tukijärjestelmällä pyritään lopettamaan viininviljely kokonaan sellaisilla alueilla, joilla on huomattavia ongelmia markkinoilla. Kyseisten alueiden ja tukijärjestelmän soveltamista koskevien määräysten määrittely kuuluu kokonaan jäsenvaltion toimivaltaan. Komission arvion mukaan jäsenvaltiot tulevat soveltamaan järjestelmän säädöksiä erittäin tiukasti. Kolmanneksi jäsenvaltioille myönnetään oikeus määrätyn hehtaarimäärän uudelleen istuttamiseen alueilla, jotka on tarkoitettu määritetyllä alueella tuotettujen laatuviinien tai maantieteellisellä merkinnällä varustetun pöytäviinin tuottamiseen, kun on havaittu, että kyseisen viinin laatuun nähden sen tuotanto on huomattavasti pienempää kuin kysyntä. Parlamentin jäsenen ehdotus sallia markkinoilla arvostettujen lajikkeiden uudelleenistutus alueilla, joilla on oikeus suojattuun alkuperäisnimitykseen tai suojattuun maantieteelliseen merkintään toteutuu neuvoston asetuksessa säädetyllä järjestelmällä. Vaikka tuottajat olisivat aikaisemmin saaneet palkkiota lopullisesta viininviljelystä luopumisesta, he voivat hakea uusia oikeuksia, mikäli asiassa toimivaltaisten viranomaisten edellyttämät ehdot täyttyvät.